
A kiválasztástan és az emberi megismerés

Kutatási anyagomban először bemutatom a kiválasztástan aktualitását, problematikáját, és a vizsgált kérdés tétjét. Célom, hogy megvizsgáljam a predestináció kapcsán kialakított főbb felfogásokat, és megkeressem azt, amelyik leginkább a Biblia kijelentéseire épül.
Másodszor ismertetem azokat a tudományos módszereket, melyek – bár a teológiában újként hatnak, mégis – hatékonyan segítik a problémakör elemeinek vizsgálatát: értelmező fogalmi séma, paradoxonok fenntartása, perlokúciós aktus.
Ezt követően előveszem az eleve elrendelés tanával kapcsolatos főbb elméleteket (főleg a XVI-XVII. századig), és a korábban ismertetett módszerek segítségével elemzem őket. Vizsgálatuk során kiderítem az eltérő nézőpontok okait. Eredményül azt kapom, hogy a kiválasztást nem tanító és a kiválasztást Isten előre látásával együtt tanító főbb álláspontok valamilyen Szentíráson kívüli tézist tettek gondolkodásuk fő tengelyévé. Értelmező fogalmi sémájuk lényege egy filozófiai igazságosság. A paradoxont nem tartották fenn, és a perlokúciós aktusuk eltér a Szentírásétól. A reformátorok értelmező fogalmi sémájuk alapján helyesen írtak a predestinációról. Krisztus, a hit és az üdvösség áll a középpontban. Ezt támasztja alá a paradoxon fenntartása is, miszerint Isten szuverén, de az ember felelős. Valamint a perlokúciós aktusuk helyesen: a hit Krisztusban és az istenfélelem. A lapsariánus nézetek értelmező fogalmi sémája Isten szuverenitására összpontosít. A paradoxont nem tartják fenn. A perlokúciós aktusuk részben éppen ellentétes a biblikus perlokúciós aktussal.
Végül mintegy előremutatásként felvázolok egy újszerű módszert, mely a vizsgált problémakör fölé lép, és általános dogmatikai vizsgálati módszerként való elterjedésre tart igényt.
Kulcsszavak: predestináció, fokális- és járulékos tudatosság, értelmező fogalmi séma, paradoxon, perlokúciós aktus.



